Κώστας Ιωσηφίδης

Ο Κώστας Ιωσηφίδης (Βυρώνεια Σερρών, 14 Ιανουαρίου 1952) είναι Έλληνας πρώην διεθνής ποδοσφαιριστής που αγωνιζόταν στη θέση του αριστερού πλάγιου αμυντικού.

 Καριέρα ποδοσφαιριστή 

 Καριέρα σε συλλόγους 
Ο Ιωσηφίδης έκανε τα πρώτα του βήματα στο ποδόσφαιρο στην Αναγέννηση Νέου Πετριτσίου του νομού Σερρών. Το 1967, σε ηλικία 15 ετών, ήρθε μόνος στη Θεσσαλονίκη, βρήκε δουλειά σε ένα κατάστημα ηλεκτρικών ειδών και λίγο μετά εντάχθηκε στην ομάδα της Ελπίδας Τούμπας. Ο Κλεάνθης Βικελίδης διέκρινε το ταλέντο του και τον κάλεσε για δοκιμή στην Εθνική Ερασιτεχνών. Μετέπειτα κλήθηκε και στην Εθνική Νέων με αποτέλεσμα να προσελκύσει το ενδιαφέρον του ΠΑΟΚ. Δύο παράγοντες του ΠΑΟΚ τότε, οι Σοφοκλής Μαρτινίδης και Βασίλης Σεργιαννίδης, είχαν σημαντική συμβολή στην υλοποίηση της μεταγραφής του τον Ιούνιο του 1971 έναντι είκοσι χιλιάδων δραχμών. Ο Ιωσηφίδης είναι δεύτερος σε συμμετοχές στην ιστορία του συλλόγου με 494 σε όλες τις διοργανώσεις (397 στο Πρωτάθλημα), πίσω μόνο από τον Γιώργο Κούδα. Είναι αξιοσημείωτο ότι στα δεκατέσσερα χρόνια της επαγγελματικής του καριέρας ως ποδοσφαιριστής (1971–1985), φόρεσε μόνο την ασπρόμαυρη φανέλα του Δικέφαλου του Βορρά  και έγινε ο πρώτος ποδοσφαιριστής στην ιστορία του ΠΑΟΚ που κατέκτησε με την ομάδα τέσσερα τρόπαια στο σύνολο, με 2 Κύπελλα (1972, 1974) και 2 Πρωταθλήματα (1976, 1985). Το ρεκόρ του ξεπεράστηκε το 2024 από τον Βιεϊρίνια, ο οποίος έφτασε τα πέντε τρόπαια συνολικά με τους ασπρόμαυρους (2 Πρωταθλήματα και 3 Κύπελλα).

Ο Ιωσηφίδης υπήρξε ένας ολοκληρωμένος πλάγιος αμυντικός, ικανός να συνεισφέρει και στις δύο πλευρές του γηπέδου. Μπορούσε να αμυνθεί καλά, περιορίζοντας τους ακραίους μεσοεπιθετικούς της αντίπαλης ομάδας, αλλά και να υποστηρίξει την επίθεση, καθώς είχε καλή φυσική κατάσταση και εξαιρετική ικανότητα στις σέντρες.

Ο Ιωσηφίδης υπήρξε βασικός σε σημαντικές ευρωπαϊκές πορείες του ΠΑΟΚ. Στο Κύπελλο Κυπελλούχων 1973–74, συνέβαλε στην πρόκριση επί της Λέστερ Σίτι (0–0 εκτός, 1–0 εντός) και της Λοκομοτίβ Λειψίας (3–1 εντός, 1–1 εκτός), πριν τον αποκλεισμό από τη Λίβερπουλ στα προημιτελικά. Στο Κύπελλο UEFA 1975–76, συμμετείχε στην εντός έδρας νίκη 1–0 επί της Μπαρτσελόνα (16 Σεπτεμβρίου 1975) μπροστά σε 45.200 θεατές – ρεκόρ προσέλευσης για ελληνική ομάδα σε ευρωπαϊκό ματς εκείνη την εποχή – και στην ισοπαλία 0–0 στο Καμπ Νόου (αν και ο ΠΑΟΚ αποκλείστηκε στα πέναλτι). Συνολικά, αγωνίστηκε σε 28 ευρωπαϊκά ματς χωρίς γκολ, αλλά με καθοριστικές εμφανίσεις στην άμυνα και στις αντεπιθέσεις.

 Διεθνής καριέρα 
Το ντεμπούτο του με την Εθνική Ελλάδας πραγματοποιήθηκε στις 28 Απριλίου 1974 στον ιστορικό εκτός έδρας φιλικό αγώνα εναντίον της παγκόσμιας πρωταθλήτριας τότε Βραζιλίας που έληξε 0–0 και διεξήχθη στο εμβληματικό Στάδιο Μαρακανά του Ρίο ντε Τζανέιρο.Βραζιλία Ελλάδα 0–0. epo.gr Συνολικά υπήρξε 51 φορές διεθνής και σκόραρε 2 τέρματα με τα γαλανόλευκα. Ήταν μέλος της ομάδας που συμμετείχε στο Ευρωπαϊκό Πρωτάθλημα του 1980 στην Ιταλία, όντας στη βασική ενδεκάδα σε δύο αγώνες της διοργάνωσης.

 Καριέρα προπονητή 
Μετά τη λήξη της καριέρας του ως ποδοσφαιριστής ασχολήθηκε με την προπονητική, αναλαμβάνοντας την τεχνική ηγεσία αρκετών ομάδων, όπως το Πολύκαστρο, την Αναγέννηση Καρδίτσας, τον ΠΑΟ Νέων Επιβατών και την Αναγέννηση Κολινδρού στη Γ΄ Εθνική, τον Απόλλωνα Καλαμαριάς, τη Νάουσα, τον Πανσερραϊκό, τον Ιάλυσο και την Καλαμάτα στη Β΄ Εθνική, καθώς και την ομάδα της Καβάλας στην Α΄ Εθνική.

Από το 2005 μέχρι σήμερα βρίσκεται στο τεχνικό επιτελείο της αγαπημένης του ομάδας, του ΠΑΟΚ, στη θέση του γενικού αρχηγού.

 Στατιστικά στοιχεία ανά περίοδο 
Με τον ΠΑΟΚ
ΣύλλογοςΠερίοδοςΠρωτάθλημαΚύπελλοΕυρώπηΣύνολοΣυμμετοχέςΤέρματαΣυμμετοχέςΤέρματαΣυμμετοχέςΤέρματαΣυμμετοχέςΤέρματαΠΑΟΚ1971–7232050003701972–7325050203201973–7429050604001974–7533040203901975–7629030203401976–7733240404121977–7833161404321978–7931020203501979–8033071004011980–8131090004001981–8233270204221982–8321030402801983–8417060002301984–851703100201Σύνολο καριέρας39756932804948

Με την Εθνική
ΈτοςΣυμμετοχέςΤέρματα197460197531197610197780197880197940198090198181198240Σύνολο512

+ Τα τέρματα του Ιωσηφίδη με την ΕθνικήΝο.ΗμερομηνίαΤόπος ΔιεξαγωγήςΑντίπαλοςΣκορΑποτέλεσμαΔιοργάνωση14 Ιουνίου 1975Γήπεδο Τούμπας, Θεσσαλονίκη Μάλτα3–04–0Προκριματικά Ευρ. Πρωταθλήματος 1976215 Απριλίου 1981Μακάρειο Στάδιο, Λευκωσία Κύπρος1–01–0Φιλικός

 Τίτλοι - Διακρίσεις 
ΠΑΟΚ
 Πρωτάθλημα Ελλάδας (2): 1975–76, 1984–85
 Κύπελλο Ελλάδος (2): 1972, 1974

Ατομικές
 Δεύτερος σε συμμετοχές με τον ΠΑΟΚ σε όλες τις διοργανώσεις: 494 συμμετοχές.
 Δεύτερος σε συμμετοχές με τον ΠΑΟΚ στο Πρωτάθλημα: 397 συμμετοχές.

 Παραπομπές 

 Εξωτερικοί σύνδεσμοι 
 EU-football.info - Ο Κώστας Ιωσηφίδης με την Εθνική
 Το προφίλ του Κώστα Ιωσηφίδη στο transfermarkt
 Ο Κώστας Ιωσηφίδης στο soccerway

Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές ΠΑΟΚ
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Ευρωπαϊκού Πρωταθλήματος 1980
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Προπονητές ποδοσφαίρου Πανσερραϊκού
Κατηγορία:Προπονητές ποδοσφαίρου Απόλλων Καλαμαριάς